ขึ้นดอกเบี้ยชดเชยชิงโชคเบนซ์-ทอง
ไทยพาณิชย์ปรับบัตรเศรษฐีดิ้นหาช่องระดมเงินฝากเพิ่ม
18 ส.ค. 2554

ไทยพาณิชย์ปรับบัตรเศรษฐีดิ้นหาช่องระดมเงินฝากเพิ่ม
“ไทยพาณิชย์” ปรับดอกเบี้ยลูกค้า “บัตรเศรษฐี” ชดเชยรถเมอร์เซเดสเบนซ์ ทองคำ เตรียมออกผลิตภัณฑ์ใหม่ระดมเงินต่อ ธปท. ขู่ฟ่อ ห้ามอำพราง เลี่ยงการเสี่ยงโชค ผลตอบแทนต้องโปร่งใส
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส สายเงินฝากและการลงทุน ธนาคารไทยพาณิชย์ กล่าวว่า ขณะนี้ธนาคารได้ปรับเพิ่มอัตราดอกเบี้ยพิเศษให้กับลูกค้าที่ลงทุนในผลิตภัณฑ์ตั๋วแลกเงิน 36 เดือน หรือบัตรเศรษฐีซึ่งถูกยกเลิกไป จากอัตราดอกเบี้ยปกติซึ่งตั้งต้นที่ 2.5% และสูงสุด 3.8% ตามระยะเวลาและวงเงินที่ลงทุน ทั้งนี้เพื่อชดเชยของรางวัล ได้แก่ รถเมอร์เซเดสเบนซ์และทองคำ 
นอกจากนี้ ธนาคารยังอยู่ระหว่างการวางแผนเปิดตัวผลิตภัณฑ์เงินฝากรูปแบบใหม่ เพื่อระดมเงินฝากให้สอดคล้องกับการเติบโตของสินเชื่อ โดยยืนยันว่าธนาคารพร้อมปฏิบัติตามกฎเกณฑ์ อย่างไรก็ตามกฎเกณฑ์ของ ธปท. ควรสร้างความเป็นธรรมในตลาดด้วยเช่นกัน 
“อัตราดอกเบี้ยเดิมที่เราให้นั้นเมื่อเทียบกับตลาดถือว่าไม่ต่ำ 
อย่างไรก็ตาม ต้องยอมรับว่าผลตอบรับที่ออกมาดี เพราะเพียงไม่กี่วันก็มีผู้ลงทุนอยู่ในหลักพันล้านนั้น ส่วนหนึ่งเป็นเพราะลูกค้าต้องการร่วมสนุกและหวังของรางวัล ดังนั้นเราจึงต้องเข้าไปดูแลและหาทางออกให้ลูกค้า ด้วยการให้ผลตอบแทนในรูปของดอกเบี้ยที่เพิ่มขึ้น” นายรุ่งเรือง กล่าว 
ทั้งนี้ มีรายงานว่ามีผู้ลงทุนบัตรเศรษฐีแล้วหลายพันล้านบาท
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การทำโปรโมชันแจกของขวัญของรางวัลต่างๆ ของธนาคารพาณิชย์ในขณะนี้ ถือเป็นเรื่องดีสำหรับผู้บริโภค 
อย่างไรก็ตาม ธปท.จะเข้าไปควบคุมให้แข่งขันกันอย่างโปร่งใส โดยประชาชนสามารถเปรียบเทียบอัตราดอกเบี้ยผลตอบแทนได้อย่างชัดเจน ซึ่งธนาคารพาณิชย์ต้องรักษากติกา “ธปท.จะดูแลไม่ให้ธนาคารออกอะไรที่อำพรางไม่ชัดเจน โดยเฉพาะผลิตภัณฑ์ที่เกี่ยวกับเงินฝากและตั๋วแลกเงิน (บี/อี) เพราะประชาชนไม่เข้าใจ เปรียบเทียบไม่ได้ และควรหลีกเลี่ยงการเสี่ยงโชค” นายประสาร กล่าว
ปัจจุบัน ธปท.ได้ขอความร่วมมือให้สถาบันการเงินทุกแห่งที่ออกผลิตภัณฑ์เกี่ยวข้องกับการระดมเงินฝากและตั๋วบี/อี ขอให้ไม่มีการแจกของขวัญของรางวัล เข้าข่ายการพนันหรือเสี่ยงโชค นอกเหนือจากการเสนอดอกเบี้ยผลตอบแทนที่ชัดเจน เพื่อให้ลูกค้าผู้บริโภคเปรียบเทียบผลตอบแทนและเลือกใช้บริการได้ง่าย